DECIZIA COMISIEI
din 10 iulie 2009
de modificare a Deciziei 2002/253/CE în ceea ce privește definițiile de caz pentru raportarea Gripei A(H1N1) rețelei comunitare
[notificată cu numărul C(2009) 5465]
(Text cu relevanță pentru SEE)
(2009/540/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia nr. 2119/98/CE a Parlamentului European și a Consiliului din 24 septembrie 1998 de creare a unei rețele de supraveghere epidemiologică și control al bolilor transmisibile în Comunitate (1), în special articolul 3 litera (c),
întrucât:
(1)
În conformitate cu articolul 2 din Decizia 2002/253/CE a Comisiei din 19 martie 2002 de stabilire a definițiilor de caz pentru raportarea bolilor transmisibile rețelei comunitare în conformitate cu Decizia nr. 2119/98/CE a Parlamentului European și a Consiliului (2), definițiile de caz stabilite în anexa la respectiva decizie ar trebui să fie actualizate în măsura necesară pe baza celor mai recente date științifice.
(2)
Decizia 2009/363/CE a Comisiei din 30 aprilie 2009 de modificare a Deciziei 2002/253/CE de stabilire a definițiilor de caz pentru raportarea bolilor transmisibile rețelei comunitare, în conformitate cu Decizia nr. 2119/98/CE a Parlamentului European și a Consiliului (3) a introdus o nouă definiție de caz privind apariția recentă în America de Nord a unui nou virus gripal și apariția recentă de cazuri în mai multe state membre.
(3)
Între timp, Organizația Mondială a Sănătății a denumit în mod oficial boala actuală „Gripa A(H1N1)”. Prin urmare, este necesară actualizarea Deciziei 2002/253/CE pentru a utiliza această denumire în locul numelui dat acestui virus de către Decizia 2009/363/CE.
(4)
Măsurile prevăzute de prezenta decizie sunt conforme cu avizul comitetului instituit prin articolul 7 din Decizia nr. 2119/98/CE,
ADOPTĂ PREZENTA DECIZIE:
Articolul 1
În anexa la Decizia 2002/253/CE, titlul „NOUL VIRUS GRIPAL A(H1N1) [DENUMIT VIRUSUL A(H1N1) AL GRIPEI PORCINE ȘI VIRUSUL GRIPEI MEXICANE]” se înlocuiește cu titlul „GRIPA A(H1N1)”.
Articolul 2
Prezenta decizie se adresează statelor membre.
Adoptată la Bruxelles, 10 iulie 2009.